b'\n_START_ARTICLE_\nArikarat\n_START_SECTION_\nVarhainen historia\n_START_PARAGRAPH_\n1200-luvun loppupuolla Texasin it\xc3\xa4osiin levinnyt kuivuus ja siit\xc3\xa4 aiheutunut n\xc3\xa4l\xc3\xa4nh\xc3\xa4t\xc3\xa4 pakottivat paikalliset caddoankieliset intiaaniryhm\xc3\xa4t liikkeelle paremman ravinnon toivossa. Pawneiden liittokunnan heimot, arikarat heid\xc3\xa4n joukossaan, luopuivat kylist\xc3\xa4\xc3\xa4n ja aloittivat vaelluksen kohti pohjoista. N\xc3\xa4lk\xc3\xa4 ja s\xc3\xa4\xc3\xa4olosuhteet koettelivat pitk\xc3\xa4\xc3\xa4 taivallustaan tekev\xc3\xa4\xc3\xa4 kansaa. Vastakkaiseen suuntaan matkaavien ja Kanadasta tulleiden athabaskien kieliryhm\xc3\xa4\xc3\xa4n kuuluneiden apassien ja navajojen polut yhtyiv\xc3\xa4t hetkellisesti etel\xc3\xa4st\xc3\xa4 vaeltavien kanssa jossakin Nebraskan alueilla._NEWLINE_Arikarat erosivat pawneiden p\xc3\xa4\xc3\xa4joukoista 1600\xe2\x80\x931700-lukujen taitteessa ja jatkoivat kulkuaan aluksi pawneiden skidi-heimon mukana. Erkaantumisen uskotaan tapahtuneen 1700-luvun alussa. Joidenkin historioitsijoiden mukaan apassit tai comanchet karkottivat arikarat Koillis-Nebraskasta. Siirrytty\xc3\xa4\xc3\xa4n Missourijoen pohjoisille laidoille arikarat pystyttiv\xc3\xa4t jokien varsille 12 kiinte\xc3\xa4\xc3\xa4 kyl\xc3\xa4\xc3\xa4. Heid\xc3\xa4n asutuksensa ylettyi nykyisen Omahan kaupungin liepeille asti, ja levisi molemmin puolin Missourijokea nykyisten Pierren ja Chamberlainin kaupungien v\xc3\xa4lill\xc3\xa4._NEWLINE_Arikarat hankkivat kauppasuhteillaan Uuteen-Espanjaan vuoteen 1760 menness\xc3\xa4 paljon ratsuja ja eurooppalaisvalmisteisia aseita, kuten metallikirveit\xc3\xa4. Hidatsojen ja mandanien kanssa he hallitsivat kaupank\xc3\xa4ynti\xc3\xa4 pohjoisilla tasangoilla. Samoihin aikoihin liikkui Minnesotasta siouxien kansakunnan pakolaisia brule- ja oglala-lakotoja, jotka etsiv\xc3\xa4t uusia asuinmaita, kun ojibwat h\xc3\xa4\xc3\xa4tiv\xc3\xa4t heid\xc3\xa4t pois. Siouxit olivat menett\xc3\xa4neet t\xc3\xa4rkeimm\xc3\xa4n kauppakumppaninsa Uuden-Ranskan h\xc3\xa4vitty\xc3\xa4 sodissa briteille. Etel\xc3\xa4-Dakotan joenvarsille muuttaneet cheyennet suostuivat auttamaan lakotoja ja hankkivat n\xc3\xa4ille hevosia._NEWLINE_Mustien vuorten alueilla biisoneita mets\xc3\xa4st\xc3\xa4v\xc3\xa4t arikarat aluksi estiv\xc3\xa4t lakotojen levi\xc3\xa4miselle. Voimatasapaino muuttui vuonna 1760-luvun alussa, jolloin arikarat menettiv\xc3\xa4t suuren m\xc3\xa4\xc3\xa4r\xc3\xa4n v\xc3\xa4est\xc3\xb6st\xc3\xa4\xc3\xa4n saatuaan eurooppalaisten kauppiaiden mukana kulkeutuneen isorokon tartunnan. Lakotat k\xc3\xa4yttiv\xc3\xa4t tilanteen hyv\xc3\xa4kseen ja tekiv\xc3\xa4t hy\xc3\xb6kk\xc3\xa4yksi\xc3\xa4 arikarain kyliin. Perim\xc3\xa4tietonsa mukaan arikarat menettiv\xc3\xa4t kulkutautiepidemiaan yli puolet v\xc3\xa4est\xc3\xb6st\xc3\xa4\xc3\xa4n. Kun eurooppalaiset vierailivat my\xc3\xb6hemmin samalla vuosisadalla joidenkin sioux-kielisten heimojen kyliss\xc3\xa4, he saivat kuulla, ett\xc3\xa4 samat kyl\xc3\xa4t olivat aiemmin kuuluneet arikaroille. 1770-luvulla arikarat solmivat ensimm\xc3\xa4iset kauppasuhteensa ranskalaisiin Missourissa Sheyenne-joen rannoilla. Vuonna 1794 turkismets\xc3\xa4st\xc3\xa4j\xc3\xa4 Jean-Baptist Trudeau tapasi arikaroja Missourin jokialueilla ja asui useita vuosia heid\xc3\xa4n parissaan.\n_START_SECTION_\nLewisin ja Clarkin retkikunnan vierailu\n_START_PARAGRAPH_\nLokakuussa 1804 amerikkalaiset tutkimusmatkailijat Meriwether Lewis ja William Clark ankkuroivat St. Louisista Missouria pitkin saapuneen jokilaivansa ja l\xc3\xa4helle arikarojen maita. Ensimm\xc3\xa4inen kyl\xc3\xa4 l\xc3\xb6ytyi saaresta keskell\xc3\xa4 Grand riveri\xc3\xa4. Suurin osa saaresta oli t\xc3\xa4ynn\xc3\xa4 maissi-, tupakka- ja papuviljelmi\xc3\xa4. Niiden laidasta l\xc3\xb6ytyi 60 maamajaa. L\xc3\xa4hettyvilt\xc3\xa4 muutaman mailin p\xc3\xa4\xc3\xa4ss\xc3\xa4 sijaitsi kaksi muuta arikarakyl\xc3\xa4\xc3\xa4 molemmin puolin Oak Creeki\xc3\xa4. Clarkin ja Lewisin mukana seurasi kaksi tulkkia sek\xc3\xa4 musta mies nimelt\xc3\xa4\xc3\xa4n York, joka oli Clarkin palvelija. Intiaanit eiv\xc3\xa4t olleet aiemmin n\xc3\xa4hneet mustaa miest\xc3\xa4 ja h\xc3\xa4nen ihonv\xc3\xa4ri\xc3\xa4\xc3\xa4n pidettiin merkkin\xc3\xa4 erityisist\xc3\xa4 henkisist\xc3\xa4 voimista . Kun tutkimusmatkailijat tarjosivat arikaroille tapaamisten yhteydess\xc3\xa4 alkoholia, n\xc3\xa4m\xc3\xa4 kielt\xc3\xa4ytyiv\xc3\xa4t ja ihmetteliv\xc3\xa4t miten valkoinen mies voi tekeyty\xc3\xa4 yst\xc3\xa4v\xc3\xa4ksi ja tarjota samanaikaisesti jotain, joka tekee hulluksi._NEWLINE_Retkikunnan vierailun tarkoituksena oli kehitt\xc3\xa4\xc3\xa4 Yhdysvaltain kauppasuhteita alueen intiaaneihin. Arikarain merkitt\xc3\xa4v\xc3\xa4 rooli yl\xc3\xa4-Missourin kaupank\xc3\xa4ynniss\xc3\xa4 nosti heid\xc3\xa4t n\xc3\xa4kyv\xc3\xa4\xc3\xa4n asemaan. Tutkimusmatkailijat esittiv\xc3\xa4t k\xc3\xa4yntins\xc3\xa4 aikana toivomuksen, ett\xc3\xa4 arikarat lopettaisivat keskin\xc3\xa4iset sotansa lakotain kanssa, ja pyrkisiv\xc3\xa4t pysyv\xc3\xa4\xc3\xa4n rauhaan._NEWLINE_Lewis ja Clark suorittivat kolmessa kyl\xc3\xa4ss\xc3\xa4 tarkan v\xc3\xa4est\xc3\xb6nlaskennan saaden kokonaisluvuksi 2600 intiaania, joista sotureita oli nelj\xc3\xa4sosa. Tutkimusretkikunta yritti taivuttaa arikaroja samalla my\xc3\xb6t\xc3\xa4mielisiksi amerikkalaisia kohtaan antaen ymm\xc3\xa4rt\xc3\xa4\xc3\xa4 miten voimakas kansa Yhdysvallat oli. Presidentti Thomas Jefferson oli itse tutkimusmatkan er\xc3\xa4s t\xc3\xa4rke\xc3\xa4 taustatekij\xc3\xa4 ja jotkut arikaroista halusivatkin tavata "suuren valkoisen is\xc3\xa4n". Kun arikarain p\xc3\xa4\xc3\xa4llikk\xc3\xb6 Eagle Feather vuonna 1805 kuoli Washingtonissa matkalla presidentti\xc3\xa4 tapaamaan, saivat arikarat tiedon h\xc3\xa4nen kuolemastaan vasta vuotta my\xc3\xb6hemmin.\n_START_SECTION_\nArikarat vastaan Yhdysvallat\n_START_PARAGRAPH_\nArikarain ja Yhdysvaltain suhteet eiv\xc3\xa4t muotoutuneet Lewisin ja Clarkin retkikunnan l\xc3\xa4hd\xc3\xb6n j\xc3\xa4lkeisin\xc3\xa4 vuosina kovinkaan l\xc3\xa4mpimiksi. On mahdollista, ett\xc3\xa4 intiaanit tulkitsivat vieraidensa puheet juonitteluksi. Arikarain keskeinen sijainti tasankojen heimojen ja angloamerikkalaisen maailman v\xc3\xa4lisess\xc3\xa4 kaupank\xc3\xa4ynniss\xc3\xa4 huolestutti heit\xc3\xa4 itse\xc3\xa4\xc3\xa4n. Varsinkin, kun kaupank\xc3\xa4ynti oli siirtym\xc3\xa4ss\xc3\xa4 heid\xc3\xa4n kontrollinsa ulkopuolelle. Kilpailevat turkisyhti\xc3\xb6t k\xc3\xa4yttiv\xc3\xa4t arikaroja pelinappuloinaan, ja t\xc3\xa4m\xc3\xa4 k\xc3\xa4yt\xc3\xa4nt\xc3\xb6malli kiristi heid\xc3\xa4n keskin\xc3\xa4isi\xc3\xa4 v\xc3\xa4lej\xc3\xa4\xc3\xa4n._NEWLINE_Vuonna 1823 er\xc3\xa4\xc3\xa4n kauppayhti\xc3\xb6n ty\xc3\xb6ntekij\xc3\xa4 surmasi vaikutusvaltaisen arikara-p\xc3\xa4\xc3\xa4llik\xc3\xb6n pojan. Tapahtuma sai arikarat raivoihinsa, ja he surmasivat Missourin varrella veneill\xc3\xa4 liikkuneen amerikkalaisen 13-henkisen kauppamatkueen. T\xc3\xa4m\xc3\xa4 johti peruuttamattomasti sotaan arikarain ja Yhdysvaltain v\xc3\xa4lill\xc3\xa4 saman vuoden aikana. Amerikkalaiset kokosivat vahvan sotilasosaston, jonka johtoon asetettiin eversti Henry Leavenworth. Sadoilla sioux-sotureilla vahvistettu Yhdysvaltain armeija tunkeutui arikarain maille toteuttamaan saamaansa teht\xc3\xa4v\xc3\xa4\xc3\xa4. Noin 50 arikaraa sai surmansa hajanaisissa hy\xc3\xb6kk\xc3\xa4yksiss\xc3\xa4 ja yksi heid\xc3\xa4n kylist\xc3\xa4\xc3\xa4n poltettiin. Tapahtuma kesti vain viikon, mutta sen my\xc3\xb6t\xc3\xa4 arikarain taloudellinen asema romahti. He menettiv\xc3\xa4t kahden per\xc3\xa4tt\xc3\xa4isen vuoden maissisatonsa, ja etsiv\xc3\xa4t turvaa Nebraskan skidi-pawneilta. Vihamielisyys, jota arikarat osoittivat amerikkalaisia kohtaan teki heist\xc3\xa4 pelottavia ja ei-toivottuja naapurien silmiss\xc3\xa4. Rauha Yhdysvaltain kanssa solmittiin 1825._NEWLINE_Tapahtuma kirjattiin ensimm\xc3\xa4iseksi tasankointiaanien ja Yhdysvaltain v\xc3\xa4lill\xc3\xa4 k\xc3\xa4ydyksi sodaksi. Poltetun arikarakyl\xc3\xa4n paikalle rakennettiin kasarmi, jonka yhten\xc3\xa4 teht\xc3\xa4v\xc3\xa4n\xc3\xa4 oli muistuttaa "ep\xc3\xa4yst\xc3\xa4v\xc3\xa4llisi\xc3\xa4" intiaaneja, kuten mustajalkoja ja croweja, Yhdysvaltain voimasta.\n_START_SECTION_\nLiitto hidatsojen ja mandanien kanssa\n_START_PARAGRAPH_\nArikarat palasivat takaisin rakentaen kaksi kyl\xc3\xa4\xc3\xa4 Heart-joelle l\xc3\xa4helle heid\xc3\xa4n entisi\xc3\xa4 maitaan. Heid\xc3\xa4n asenteensa ymp\xc3\xa4rist\xc3\xb6n siouxeihin, mandaneihin ja hidatsoihin s\xc3\xa4ilyi vihamielisin\xc3\xa4, eiv\xc3\xa4tk\xc3\xa4 he suhtautuneet Yhdysvaltoihin edelleenk\xc3\xa4\xc3\xa4n yst\xc3\xa4v\xc3\xa4llisesti. Vuonna 1833 taidemaalari George Catlin, joka tuli tunnetuksi intiaanien kulttuurista kertovista maalauksistaan, ohitti veneell\xc3\xa4\xc3\xa4n et\xc3\xa4\xc3\xa4lt\xc3\xa4 arikarojen kyl\xc3\xa4t uskaltamatta poiketa rantaan._NEWLINE_Saman vuoden aikana arikarat j\xc3\xa4ttiv\xc3\xa4t asuinpaikkansa ja pakenivat siouxeja viett\xc3\xa4en kolme talvea skidi-pawneiden luona. Vuonna 1836, palatessaan takaisin omiin kyliins\xc3\xa4, arikarat joutuivat saman vuoden kes\xc3\xa4kuussa alkaneen isorokkoepidemian keskelle. Kolme kertaa per\xc3\xa4kk\xc3\xa4in iskenyt tauti h\xc3\xa4vitti l\xc3\xa4hes t\xc3\xa4ysin heid\xc3\xa4n kyl\xc3\xa4ns\xc3\xa4. Sairauden j\xc3\xa4ljilt\xc3\xa4 eloon j\xc3\xa4\xc3\xa4neet joutuivat turvautumaan apuun. Siouxien jatkuvan h\xc3\xa4irinn\xc3\xa4n pakottamina arikarat pyysiv\xc3\xa4t turvaa Yhdysvalloilta, joka tarjoutui auttamaan. Arikarat solmivat my\xc3\xb6s pysyv\xc3\xa4n liiton hidatsojen sek\xc3\xa4 mandanien kanssa unohtaen keskin\xc3\xa4iset vihollisuutensa ja asettumalla yhdess\xc3\xa4 n\xc3\xa4iden kanssa Like-a-fishhookiin Missourin suulle. My\xc3\xb6hemmin paikka muutti nimens\xc3\xa4 Fort Bertholdiksi. Monet arikara-soturit v\xc3\xa4rv\xc3\xa4ytyiv\xc3\xa4t Yhdysvaltain armeijaan 1870-luvun alussa. Kenraali George Armstrong Custer k\xc3\xa4ytti osaa heist\xc3\xa4 rykmenttins\xc3\xa4 tiedustelijoina valmistellessaan suurta sotaretke\xc3\xa4 siouxien, cheyennien ja arapahojen ly\xc3\xb6miseksi vuonna 1876 Little Bighornissa.\n_START_SECTION_\nNykyaika\n_START_PARAGRAPH_\nArikarat, hidatsat ja mandanit tunnetaan virallisesti MHA-kansakuntana (Three Affiliated Tribes), ja heid\xc3\xa4n Fort Bertholdin reservaattinsa pinta-ala on 3\xc2\xa0900 neli\xc3\xb6kilometri\xc3\xa4. Reservaatin alkujuuret ovat vuodelta 1862. Varsinaisesti se luotiin vuonna 1880, ja virallisesti heist\xc3\xa4 tuli sen asukkaita vuonna 1900. Puolet maista on yksityisess\xc3\xa4 intiaaniomistuksessa. Missourijoki halkoo aluetta ja jakaa sen kolmeen erilliseen osaan. Pohjoiset ja it\xc3\xa4iset alueet koostuvat hedelm\xc3\xa4llisit\xc3\xa4 viljelymaista, l\xc3\xa4ntisten ja etel\xc3\xa4isten seutujen sis\xc3\xa4lt\xc3\xa4ess\xc3\xa4 enimm\xc3\xa4kseen ruohoaavikkoa. Arikarojen kielen osaajia on v\xc3\xa4h\xc3\xa4n, mutta nuoret heimon j\xc3\xa4senet tekev\xc3\xa4t parhaansa pit\xc3\xa4\xc3\xa4kseen kielen elossa._NEWLINE_MHA-kansakunnalla on New Townissa oma museonsa, jossa vieraat voivat tutustua yl\xc3\xa4-Missourin intiaanien vanhoihin perinteisiin. Kaikilla kolmella heimolla on oma kes\xc3\xa4inen pow-wow-juhlansa. Diabetekseen sairastuneiden korkeat lukemat ovat saaneet  MHA-kansakunnan ajamaan tarmokkaasti oman terveudenhuoltonsa kehitt\xc3\xa4mist\xc3\xa4. T\xc3\xa4m\xc3\xa4n tuloksena avattiin v. 2004 Fort Berthold Diabetes Program Wellness Center.\n_START_SECTION_\nKyl\xc3\xa4t\n_START_PARAGRAPH_\nTutkimusmatkailija Etienne Veniard de Bourgmont vietti useita vuosia arikarain kyliss\xc3\xa4 1700-luvun alkupuolella, ja kertoi aikalaisilleen kyli\xc3\xa4 olevan Missourijoen l\xc3\xa4nsipuolella kaikkiaan 40. My\xc3\xb6s arikarain oman perim\xc3\xa4tiedon mukaan kylien m\xc3\xa4\xc3\xa4r\xc3\xa4 pit\xc3\xa4\xc3\xa4 paikkansa. Lis\xc3\xa4ksi arkeologiset kaivaukset vahvistavat tiedon kymmenist\xc3\xa4 kylist\xc3\xa4. Osa n\xc3\xa4ist\xc3\xa4 on ollut suurikokoisia ja paaluvarustuksin suojattuja. Kylien keskell\xc3\xa4 sijaitsi laaja tori, jota hallitsi suurikokoinen rakennus. Niihin mahtui satoja ihmisi\xc3\xa4, ja ne toimivat arikarain uskonnollisen el\xc3\xa4m\xc3\xa4n keskuksena._NEWLINE_Arikarain kyl\xc3\xa4t olivat poliittiselta rakenteeltaan itsehallinnollisia, ja heimot olivat l\xc3\xb6yh\xc3\xa4ss\xc3\xa4 liitossa kesken\xc3\xa4\xc3\xa4n. Kun toisiaan seuraavat per\xc3\xa4tt\xc3\xa4iset pandemiat l\xc3\xb6iv\xc3\xa4t hajalle arikarat 1700-luvun loppupuolella, tuhoutui suuri osa heid\xc3\xa4n alkuper\xc3\xa4ist\xc3\xa4 kulttuuriaan ja poliittista j\xc3\xa4rjestelm\xc3\xa4\xc3\xa4ns\xc3\xa4. Arikarain parissa asunut Pierre Antoine Tabeau kuvasi vuonna 1804, ett\xc3\xa4 h\xc3\xa4n ei n\xc3\xa4hnyt arikaroissa yhten\xc3\xa4ist\xc3\xa4 kansakuntaa, vaan kulkutautien rikkirepim\xc3\xa4n ihmisjoukon, joka oli majoittunut kolmeen kyl\xc3\xa4\xc3\xa4n. Hajonneet suvut, kannattajia vailla olevat p\xc3\xa4\xc3\xa4llik\xc3\xb6t, ja toisistaan eri\xc3\xa4v\xc3\xa4t murteet tekiv\xc3\xa4t arikaroista kolme kaoottista puoluehenkist\xc3\xa4 ryhmittym\xc3\xa4\xc3\xa4, joiden v\xc3\xa4lill\xc3\xa4 ollut j\xc3\xa4nnite esti yhteisten p\xc3\xa4\xc3\xa4t\xc3\xb6sten syntymisen.\n_START_SECTION_\nLuokkajako\n_START_PARAGRAPH_\nArikarain luokkajako muodosti nelj\xc3\xa4 eri tasoa. Ylinn\xc3\xa4 olivat parhaiten tunnetut sotajohtajat ja henkimiehet. Toinen luokka muodostui kunnioitettuihin seuroihin kuuluvista miehist\xc3\xa4 ja naisista. Kolmanteen kuuluivat miehet, jotka olivat ansainneet sodissa kunniaa. Alin luokka sis\xc3\xa4lsi edellisten tasojen ulkopuolelle j\xc3\xa4\xc3\xa4neet soturit.\n_START_SECTION_\nKaupank\xc3\xa4ynti\n_START_PARAGRAPH_\nPohjoisille tasangoille siirrytty\xc3\xa4\xc3\xa4n arikarat harrastivat aktiivista kaupank\xc3\xa4ynti\xc3\xa4 monilla maataloustuotteillaan. Heid\xc3\xa4n viljelem\xc3\xa4ns\xc3\xa4 pienit\xc3\xa4hk\xc3\xa4inen maissilajike oli hyvin kysytty\xc3\xa4 ruokatavaraa. Cheyennet ja lakotat muodostivat t\xc3\xa4rkeimm\xc3\xa4n asiakaskunnan. Arikarat halusivat cheyennien hevosia, ja olivat valmiit vaihtamaan niit\xc3\xa4 aseisiin ja ammuksiin. Cheyennet puolestaan olivat riippuvaisia arikarain ruokatarvikkeista Kiowat, arapahot ja osaget vierailivat monien muiden tavoin kauppapaikoilla, ja toivat mukanaan omia tuotteitaan. Markkinap\xc3\xa4iv\xc3\xa4t pidettiin kes\xc3\xa4isin, ja niiden ajaksi keskeytetyt sodat saattoivat jatkua kauppatilaisuuden p\xc3\xa4\xc3\xa4tytty\xc3\xa4._NEWLINE_L\xc3\xa4hell\xc3\xa4 olevissa hidatsojen ja mandanien kyliss\xc3\xa4 k\xc3\xa4ytiin kauppaa l\xc3\xa4hes kaikella mit\xc3\xa4 preerioille oli kulkeutunut. Ne toimivat varastopaikkoina niin biisoninmets\xc3\xa4st\xc3\xa4jille, St. Louisin kauppiaille kuin nuoren Amerikan taiteilijoille ja tutkimusmatkaajillekin. Arikarat pyrkiv\xc3\xa4t hallitsemaan kaupank\xc3\xa4ynti\xc3\xa4 ja asettivat sulkuja Missouri-joelle tarkoituksenaan est\xc3\xa4\xc3\xa4 St. Louisista l\xc3\xa4hteneiden kauppiaiden matkan mandanien ja hidatsojen kyliin._NEWLINE_Vaikka arikarat olivat s\xc3\xa4ilytt\xc3\xa4neet maamajansa ja maanviljelyns\xc3\xa4 Texasin ajoista asti, he harrastivat my\xc3\xb6s mets\xc3\xa4styst\xc3\xa4. Syksyll\xc3\xa4, kun sadonkorjuu oli tehty, joukko ratsumiehi\xc3\xa4 suuntasi kulkunsa tasangoille, jossa he eliv\xc3\xa4t yli talven vaeltavina biisonien mets\xc3\xa4st\xc3\xa4jin\xc3\xa4. Joskus biisoneita mets\xc3\xa4stettiin vedess\xc3\xa4. Arikarat olivat taitavia uimareita ja pystyiv\xc3\xa4t vangitsemaan biisoneita, kun n\xc3\xa4m\xc3\xa4 puolustuskyvytt\xc3\xb6min\xc3\xa4 ylittiv\xc3\xa4t jokia suurina laumoina. Kev\xc3\xa4\xc3\xa4ll\xc3\xa4 mets\xc3\xa4st\xc3\xa4j\xc3\xa4t palasivat kyliins\xc3\xa4 odottamaan ukkosen ensimm\xc3\xa4ist\xc3\xa4 jyr\xc3\xa4hdyst\xc3\xa4. Se oli merkki, joka k\xc3\xa4ynnisti jokakev\xc3\xa4isen "\xc3\x84iti Maissin" rituaalin.\n_START_SECTION_\nRituaalit\n_START_PARAGRAPH_\nArikarain maailmaa hallitsi hahmottomaksi kuvailtu "Suuri pyh\xc3\xa4", jolla ei ollut suoraa kontaktia ihmisiin. "\xc3\x84iti maissi" oli laskeutunut maan p\xc3\xa4\xc3\xa4lle t\xc3\xa4m\xc3\xa4n ylimm\xc3\xa4n hengen l\xc3\xa4hettil\xc3\xa4\xc3\xa4n\xc3\xa4. H\xc3\xa4n ohjasi arikarat etsim\xc3\xa4\xc3\xa4n omat kulttuurilliset piirteens\xc3\xa4 ja hyv\xc3\xa4n el\xc3\xa4m\xc3\xa4n. \xc3\x84iti maissin kunniaksi j\xc3\xa4rjestettiin jokavuotinen rituaali. Kyseess\xc3\xa4 oli monimuotoinen ja tarkoin suunniteltu seremonia, joka alkoi pyh\xc3\xa4n kirstun avaamisella. Kirstussa s\xc3\xa4ilytettiin voiman symboleita: kaikkeen elolliseen ja hedelm\xc3\xa4llisyyteen liittyvi\xc3\xa4 taika-esineit\xc3\xa4. Joka kyl\xc3\xa4ll\xc3\xa4 oli oma kirstunsa. Vaikka menot liittyiv\xc3\xa4tkin l\xc3\xa4hinn\xc3\xa4 maissin istutukseen, kyseess\xc3\xa4 oli kuitenkin my\xc3\xb6s uuden el\xc3\xa4m\xc3\xa4n luomisty\xc3\xb6. Juhla oli arikaroille t\xc3\xa4rke\xc3\xa4, ja sit\xc3\xa4 on vietetty viel\xc3\xa4 1900-luvun alussa._NEWLINE_Arikarain muita juhlia on seetripuun seremonia, joka oli loppukes\xc3\xa4\xc3\xa4n liittynyt l\xc3\xa4\xc3\xa4kemajan avaus. Sage-tanssi oli henkist\xc3\xa4 puhdistautumista varten. 1800-luvun alussa ymp\xc3\xa4rist\xc3\xb6n heimoilta omaksuttu aurinkotanssi j\xc3\xa4i arikarain keskuudessa lyhytaikaiseksi ilmi\xc3\xb6ksi. He eiv\xc3\xa4t koskaan sis\xc3\xa4ist\xc3\xa4neet siihen omaa uskontoaan.\n_START_SECTION_\nSukulaisuus ja avioliitto\n_START_PARAGRAPH_\nSukulaisuus arikaroilla laskettiin \xc3\xa4idin puolelta. T\xc3\xa4m\xc3\xa4n vuoksi naisilla oli suuri valta ja he pystyiv\xc3\xa4t osallistumaan t\xc3\xa4rkeisiin p\xc3\xa4\xc3\xa4t\xc3\xb6ksiin heimon asioissa. Arikarat olivat moniavioisia. Naimalla vanhimman tytt\xc3\xa4ren sai mies ensisijaisen oikeuden vaimonsa nuorempiin siskoihin, kun n\xc3\xa4m\xc3\xa4 tulivat oikeaan ik\xc3\xa4\xc3\xa4n. Vaikka suvut j\xc3\xa4rjestiv\xc3\xa4t avioliitot, oli tyt\xc3\xb6n suostumus v\xc3\xa4ltt\xc3\xa4m\xc3\xa4t\xc3\xb6n. Jos avioliitto ei vastannut odotuksia, vaimo saattoi j\xc3\xa4tt\xc3\xa4\xc3\xa4 miehens\xc3\xa4 ja palata vanhempiensa luo ilman h\xc3\xa4pe\xc3\xa4\xc3\xa4. Aviorikoksesta yll\xc3\xa4tetty nainen maksoi teostaan ruumiillisena kurituksena. Joissakin tapauksissa mies j\xc3\xa4tti h\xc3\xa4net. Aviomiehell\xc3\xa4 oli my\xc3\xb6s oikeus ampua vaimonsa rakastajan paras hevonen._NEWLINE_Toisin kuin useimmilla tasankojen kansoilla, arikaroilla ei ollut avioliiton mukana tulevia sukulaisuussuhteiden sis\xc3\xa4lt\xc3\xa4mi\xc3\xa4 tabuja, kuten puhekielto anopin kanssa. N\xc3\xa4m\xc3\xa4 mutkikkaat suhteet korvasi viholliselta otettu p\xc3\xa4\xc3\xa4nahka tai joku muu erikoislahja, jonka aviomies antoi appivanhemmilleen.'